(10)

Komissio teki näistä tarkistetuista sitoumuksista Visa Europea sitovia neljäksi vuodeksi asetuksen (EY) N:o 1/2003 9 artiklan mukaisesti 26 päivänä helmikuuta 2014 antamallaan päätöksellä. Sitoumusten pääsisältö on lyhyesti seuraava: a) Visa Europe sitoutuu rajoittamaan henkilöasiakkaiden luottokorteilla suoritettaviin maksutapahtumiin sovellettavien ETA-alueen sisäisten MIF-palkkioiden painotetun vuosikeskiarvon 0,3 prosenttiin kahden kuukauden kuluessa siitä, kun sitoumuksia koskeva päätös on annettu sille tiedoksi. b) Rajoitusta sovelletaan myös kaksi vuotta päivästä, jona sitoumuksia koskeva päätös annetaan tiedoksi, erikseen kussakin ETA-maassa, jossa Visa Europe määrittää henkilöasiakkaiden luottokorttien kotimaiset MIF-palkkiot, sekä niissä ETA-maissa, joissa kotimaisiin maksutapahtumiin sovelletaan muiden MIF-palkkioiden puuttuessa ETA-alueen sisäisiä luottokorttimaksujen MIF-palkkioita. c) Ehdotuksensa mukaan Visa Europe varmistaisi myös, että 1 päivästä tammikuuta 2015 — luottokorttimaksujen MIF-palkkioiden 0,3 prosentin rajoitusta sovelletaan myös kaikkiin Visa Europen käyttöön ottamiin MIF-palkkioihin, jotka koskevat ETA-alueella sijaitsevissa liikkeissä Visa Europen alueeseen (6) kuuluvissa ETA-alueen ulkopuolisissa maissa myönnetyillä henkilöasiakkaiden Visa-luottokorteilla suoritettuja maksutapahtumia, jäljempänä ”Visa Europen alueella myönnettyjen ETA-alueen ulkopuolisten luottokorttien MIF-palkkiot”, ja — pankkikorttimaksujen MIF-palkkioiden 0,2 prosentin rajoitusta sovelletaan myös kaikkiin Visa Europen käyttöön ottamiin MIF-palkkioihin, jotka koskevat ETA-alueella sijaitsevissa liikkeissä Visa Europen alueeseen kuuluvissa ETA-alueen ulkopuolisissa maissa myönnetyillä henkilöasiakkaiden Visa-pankkikorteilla suoritettuja maksutapahtumia, jäljempänä ”Visa Europen alueella myönnettyjen ETA-alueen ulkopuolisten pankkikorttien MIF-palkkiot”. d) Visa Europe sitoutuu muuttamaan rajat ylittävää korttitapahtumien vastaanottoa koskevia sääntöjään 1 päivästä tammikuuta 2015, jotta rajat ylittävien korttitapahtumien vastaanottajat voivat tarjota joko liikkeen sijaintipaikassa sovellettavaa pankkikorttien kotimaista MIF-palkkiota tai luottokorttien kotimaista MIF-palkkiota taikka 0,2 prosentin MIF-palkkiota henkilöasiakkaiden pankkikorttitapahtumien osalta ja 0,3 prosentin MIF-palkkiota henkilöasiakkaiden luottokorttitapahtumien osalta, jos tietyt edellytykset täyttyvät. e) Visa Europe sitoutuu jatkamaan läpinäkyvyyttä lisäävien toimenpiteiden toteuttamista. Erityisesti Visa Europe sitoutuu — ottamaan käyttöön säännön, jonka mukaan vastaanottajien on tarjottava kauppiaille palvelumaksun määrittämistä ”MIF plus plus” -pohjalta hallinnollista korvausta vastaan (toisin sanoen vastaanottajien on eriteltävä sopimuksissaan ja laskuissaan pyydettäessä selvästi kauppiailta veloitettavien palvelumaksujen kolme osatekijää: MIF-palkkio, kaikki muut sovellettavat maksujärjestelmään liittyvät maksut ja vastaanottajan palkkio). Visa Europe edellyttää, että vastaanottajat panevat tämän säännön täytäntöön kaikkien uusien sopimusten osalta 12 kuukauden kuluessa siitä, kun sitoumuksia koskeva päätös on annettu sille tiedoksi, ja voimassa olevien sopimusten osalta 18 kuukauden kuluessa, — ottamaan käyttöön Visa Europen MIF-palkkioita koskevan yksinkertaistetun rakenteen, jossa on vähintään 25 prosenttia vähemmän maksuluokkia, tarkoituksena parantaa läpinäkyvyyttä ja helpottaa maksujen vertailua.